۱۹۴۸-جی ایلده آمئریکا خاریجی ایشلر ناظیری جورج مارشالین تعلیماتی ایله پئنتاقون‌دا آورۇپالی لیدئرلرله آمئریکالی حربی و سیاسی رس‌میلر آراسؽن‌دا گؤروش تشکیل اوْلۇن‌دو. یئنی حربی اتفاق اۆچۆن تشکیل اوْلۇنان بو گؤروشمه‌لر ۴ آپرئل ۱۹۴۹-جو ایلده واشینقتون شهرین‌ده قۇزئی آتلانتیک مۆقاویله‌‌سینین ایمضالانماسؽ ایله نتیجه‌له‌ن‌دی. بو مۆقاویله‌‌نی ایمضالایانلار آراسؽن‌دا بروکسئل مۆقاویله‌‌سینه طرف اوْلان بئش دؤولت، همچینین آمئریکا، دانمارک، ایتالییا، ایسلان‌دییا، کانادا، نوروئچ و پورتوقالییا وار ایدی. ایلک ناتو باش کاتیبی لورد ایسمای ۱۹۴۹-جو ایلده وئردیی آچیقلامادا بو تشکیلاتؽن مقصدینین "روسلارؽ چؤل‌ده، آمئریکالؽلارؽ ایچری‌ده و آلمانلارؽ آشاغی‌دا ساخلاماق" اوْلدۇغونو بیلدیردی. مۆقاویله‌ بۆتۆن اؤلکه‌لر طرفین‌دن موسبت شکیل‌ده قارشؽلانمادی. بعضی ایسلان‌دییالؽلار ۱۹۴۹-جو ایلین مارتؽن‌دا باش تۇتان ناتو علیهینه اعتراضلارا قاتیل‌دی. ناتو-نون یارادؽلماسؽنؽن ایلکین تشکیلاتی نتیجه‌سی اوْلاراق "آتلانتیک‌چی‌لیک" آدی وئریله‌ن و قۇزئی آمئریکا ایله آورۇپا آراسؽن‌داکؽ امکداشلؽغؽن واجیبلیگینه اؤنم وئرن دۆشۆنجه طرزینین میدانا گلمه‌سی گؤستریلیر.